# Sanja Lovrenčić

Sanja Lovrenčić na SFeraKonu 2009. godine.
**Sanja Lovrenčić** (Knin 1961.) je hrvatska spisateljica.

## Biografija

Sanja Lovrenčić, književnica i prevoditeljica, dosad je objavila knjige pjesama Insula dulcamara (1987.), Skrletne tkanine (1994.), Upute šetaču u vrtu sa zborovima, U slobodnoj četvrti (2002.) i Rijeka sigurno voli poplavu (2006) za koju je dobila nagradu "Kiklop" 2007. Pjesme su joj objavljivane u domaćoj i stranoj periodici, te su prevođene na njemački, engleski, poljski, ruski i slovenski.

Autorica je nekoliko proznih knjiga: zbirki kratkih priča Wien Fantastic (1998.) i Portret kuće (2002.), romana Kolhida (2000.), Savršen otok (2002.) i Klizalište (2005.), te Dvostrukog dnevnika žene sa zmajem (2005.), u kojemu se isprepliću dnevnički zapisi i ulomci dramskog teksta. U Autorskoj je kući u 2006. godini objavila biografiju Ivane Brlić Mažuranić *U potrazi za Ivanom*, koju je pisala uz potporu Ministarstva kulture te za nju dobila nagradu "Ksaver Šandor Gjalski" za 2007. Za roman Martinove strune, objavljen 2008. na hrvatskom i na njemačkom dobila je književnu nagradu Steiermaerkische Sparkasse.

Bavi se i pisanjem za djecu te je objavila knjige priča Esperel – grad malih čuda (1994. i 2006.), Kuća iznad čudovišta (1996.), Četiri strašna Fufoždera i jedan mali Fufić (2001.) za koju je dobila nagradu "Grigor Vitez", Sunčev sjaj (uži izbor za nagradu "Grigor Vitez" 2005.) te Priče o godišnjim dobima (2007). Za djecu je također napisala roman Godina bez zeca (2004.) i nekoliko zapaženih slikovnica.

Kao dramski autor dobila je nagradu ASSITEJ-a za najbolji kazališni tekst za mlade 1997 za Bajku o Sigismundi i Krpimiru.
U programima Hrvatskog radija izveden je niz njezinih radio-dramskih tekstova, među kojima su neki nagrađeni (Albatros, Možda sam hodao u snu), neki objavljeni u različitim zbornicima (Mlinovi, Pisma drugom čuvaru, Devet oktava, Arielov otok), a neki prevedeni te izvođeni i izvan Hrvatske (na njemačkom, mađarskom, slovačkom i estonskom). Kao samostalni dokumentarist snimila je nekoliko autorskih radijskih emisija, a dokumentarac Ispod lipe nam zelene, koji je realizirala u suradnji sa Zvjezdanom Jembrih, predstavljao je Hrvatski radio na festivalu Prix Italia 2007.

Jedan je od osnivača umjetničke organizacije Autorska kuća u kojoj djeluje kao autorica, urednica biblioteke "Mala zvona" (u kojoj objavljuje poeziju i tekstove povezane s poezijom), te organizator u nekoliko projekata za popularizaciju knjige i čitanja.

Bavi se i prevođenjem književnih tekstova s engleskog, francuskog i njemačkog jezika; za prijevod knjige C. S. Lewisa *Konj i njegov dječak* uvrštena je 2004. na Časnu listu IBBY-a.

## Djela

Poezija

* Insula dulcamara, pjesme (vlastita naklada, 1987.)
* Skrletne tkanine, pjesme (Hrvatska sveučilišna naklada, 1994.)
* Upute šetaču u vrtu sa zborovima, pjesme (DKH i Naklada MD, 2002.)
* U slobodnoj četvrti, pjesme (Meandar 2002.)
* Rijeka sigurno voli poplavu, pjesme (Autorska kuća, 2006.)

Proza

* Wien fantastic, kratke priče (Naklada MD, 1998.)
* Kolhida, roman (Naklada MD, 2000.)
* Portret kuće, kratke priče (Naklada MD, 2002.)
* Dvostruki dnevnik žene sa zmajem, proza (Naklada MD, 2005.)
* Klizalište, roman (Meandar 2005.)
* U potrazi za Ivanom (Autorska kuća, 2006.)
* Bečke priče (Autorska kuća, 2007.) Martinove strune/Martins Saiten (Leykam International/Leykam, 2008.)

Audio-knjiga

* Pet priča o pticama (Autorska kuća, 2005.)
* Pet priča o mačkama (Autorska kuća 2007.)

Knjige za djecu

* Esperel, grad malih čuda (Znanje, 1994., Školska knjiga, 2006.)
* Kuća iznad čudovišta (Znanje, 1996.)
* Četiri strašna Fufoždera i jedan mali Fufić (Kašmir Promet, 2001.)
* Savršen otok, kratki roman (Kašmir Promet, 2002.)
* Godina bez zeca (Autorska kuća, 2004.)
* Bajka o Sigismundi i Krpimiru (Autorska kuća, 2004.)
* Sunčev sjaj, priče (Golden Marketing, 2005.)
* Priče o godišnjim dobima (Algoritam, 2007.)

Izabrane radio-igre

* Albatros, 1990.
* Arielov otok, 1993.
* Mlinovi, 1993.
* Pisma drugom čuvaru, 1995.
* Barka bez vesla i bez jedra, 1996.
* Krivotvoritelji, 1997.
* Devet oktava, 1998.
* Žena sa zmajem, 2002.

Autorske dokumentarne radio-igre

* Strings Only!, 2003.
* Pobuna mašte protiv stvarnosti, 2004.
* Skupljačica plesnih pokreta, 2004.
* O pticama i ljudima, 2005.
* Ispod lipe nam zelene, 2006. (sa Zvjezdanom Jembrih)
* Slike povratka: općina Gračac, 2007. (sa Zvjezdanom Jembrih)

Slikovnice

* Bajka o Sigismundi i Krpimiru (Autorska kuća, 2004.)
* Crtež ispod bora (Školska knjiga, 2004.)
* Vendolin iz krojačke ulice (Školska knjiga, 2004.)
* Mjesečeva splav (Školska knjiga, 2004.)
* etno-priče: Proždrlica, Mačak i lisica, Ptičar i crna vrana, Pjetlićeva družina, Zec, medvjed, čovjek i lisica (Kapitol, 2006.)
* Mjesec u prosincu (Autorska kuća 2008.)

Izabrani prijevodi

* R. Kipling, Knjiga o džungli (Znanje, 1996)
* M. Pressler, Jesenske mačke (Znanje, 1997)
* J. Spyri, Heidi (Znanje, 1999)
* J. Swift, Gulliverova putovanja (ABC naklada, 2001)
* E. Kastner, Konferencija životinja (Kašmir promet, 2001)
* C. S. Lewis, Kronike iz Narnije (Golden marketing 2001-2003)
* Jane Austen, Zamak Lesley/Lady Susan (Autorska kuća, 2006)
* Dorothy Wordsworth, Grasmerski dnevnik (Autorska kuća, 2007)
* Životi trubadura (Autorska kuća, 2008)

## Nagrade

2012. Knjižna nagrada Kiklop za prijevod godine

## Vanjske veze

* Sanja pala s Marsa Arhivirano 2007-10-10 na Wayback Machine-u Popularna spisateljica Sanja Lovrenčić se susrela sa hvarskim mališanima, 17. studenog 2007.
* [1] Osobna web stranica Sanje Lovrenčić